נשים באיראן

**נשים באיראן** ממלאות תפקידים מגוונים בחברה, בכלכלה, בתרבות ובפוליטיקה של המדינה.

לאורך ההיסטוריה הושפע מעמדן משינויים פוליטיים, דתיים וחברתיים ולעיתים נעו חייהן בין תקופות של הרחבת זכויות לבין תקופות של הגבלות ניכרות.

בתקופת שושלת פהלווי הונהגו רפורמות שנועדו לקדם את מעמד האישה ובהן הרחבת הגישה להשכלה, הענקת זכות בחירה לנשים, פתיחת מוסדות אקדמיים בפניהן ומתן אפשרות להשתלב בתפקידים ציבוריים.

בשנת 1979 לאחר המהפכה האיראנית, חלו שינויים עמוקים במעמדן המשפטי והחברתי ורבות מן הרפורמות בוטלו או צומצמו.

כיום, נשים באיראן נהנות מנוכחות בולטת בתחומי ההשכלה, המדע, התרבות והאמנות, אך במקביל מתמודדות עם מגבלות חוקיות וחברתיות בתחומים כגון לבוש, דיני משפחה, תעסוקה, ייצוג פוליטי וחירות אישית.

## היסטוריה
### איראן הקדומה
ממצאים ארכאולוגיים מעידים כי באזורים מסוימים באיראן הקדומה נהנו נשים ממעמד משמעותי.

בחפירות בשהר-י סוח'תה, נמצאו עדויות לכך שנשים מילאו תפקידים בעלי חשיבות כלכלית ומנהלית.

בלוחות פרספוליס מהתקופה האחמנית מוזכרות נשים ממעמדות שונים ובהם נשים פשוטות, בנות משפחת המלוכה ונשים נשואות מן האליטה.

המקורות מלמדים כי חלק מן הנשים ניהלו אחוזות, פיקחו על עובדים וקיבלו הקצבות בהתאם למעמדן ולתפקידן.

בתקופת האימפריה הסאסאנית נודעות גם דמויות נשיות בעלות מעמד שלטוני ובהן המלכה בוראן, ששלטה באימפריה הפרסית לתקופה קצרה.

### התקופה הקאג'ארית
בתקופת השושלת הקאג'ארית מילאו נשים רבות תפקידים כלכליים משמעותיים, בעיקר במלאכות יד, אריגה, רקמה, ייצור טקסטיל ועבודות בית, אך עם זאת, מעמדן המשפטי והחברתי היה מוגבל מאוד והחברה הייתה פטריארכלית במובהק.

בסוף המאה ה-19 וראשית המאה ה-20 החלה להתפתח מודעות פוליטית נשית ונשים השתתפו במחאות, תרמו ליוזמות ציבוריות והחלו לדרוש מעורבות גדולה יותר במרחב הציבורי. תקופה זו נתפסת לעיתים כראשית ההתעוררות הנשית באיראן.

### תקופת פהלווי
בין השנים 1925–1979 הנהיגו שליטי שושלת פהלווי שורה של רפורמות שנגעו גם למעמד הנשים. בתקופת רזא שאה נאכפה מדיניות של הסרת הרעלה, ונשים החלו להשתלב יותר בחינוך, בתעסוקה ובחיים הציבוריים.

בתקופת מוחמד רזא שאה הורחבו הזכויות עוד יותר. בשנת 1963 קיבלו נשים זכות בחירה, ובהמשך נבחרו לפרלמנט ומונו לתפקידים ציבוריים. חוקי הגנת המשפחה משנות ה-60 ושנות ה-70 שיפרו את מעמדן של נשים בתחומי נישואין, גירושין ומשמורת והעלו את גיל הנישואין המינימלי.

באותן שנים חלה גם עלייה ניכרת בשיעורי ההשכלה של נשים ובהשתלבותן במקצועות חופשיים.

### לאחר המהפכה האיראנית
לאחר המהפכה בשנת 1979 הפכה איראן לרפובליקה אסלאמית, וחלק ניכר מן הרפורמות שבוצעו בתקופת פהלווי בוטל. חוקי המשפחה שונו, גיל הנישואין לנערות הורד, ונשים הוגבלו בתחומים מסוימים בלימודים, בתעסוקה ובמערכת המשפט.

אחד הסמלים הבולטים לשינוי היה חיוב נשים לעטות חיג'אב במרחב הציבורי. הפרת קוד הלבוש עלולה להוביל לענישה, מעצר ולעיתים גם לאלימות מצד רשויות האכיפה.

עם זאת, גם בתקופה זו המשיכו נשים להשתלב בהשכלה הגבוהה, בשירות הציבורי ובתחומי מקצוע שונים, ובחלק מהתחומים אף הפכו לרוב בקרב הסטודנטים.

### תרבות, ספרות ואומנות
נשים איראניות מילאו תפקיד חשוב בהתפתחות הספרות, המוזיקה, האמנות והקולנוע באיראן. משוררות, סופרות, במאיות, שחקניות ואמניות איראניות זכו להכרה מקומית ובינלאומית.

בין הדמויות הבולטות בתחום הספרות נמנות סימין בהבהאני, פורוע' פרח'זאד, פרווין אעתצאמי וסימין דאנשוואר. בתחום הקולנוע בלטו יוצרות כגון רח'שאן בני־אעתמאד, סמירה מח'מלבאף ושירין נשאט.

## מעמד משפטי
מעמדן המשפטי של נשים באיראן מעוגן במסגרת החוקית של הרפובליקה האסלאמית, המבוססת על המשפט השיעי. חוקת איראן מכירה בזכויותיהן של נשים, אך קובעת כי זכויות אלה ימומשו בהתאם לעקרונות האסלאם.

בדיני המשפחה והמשפט האזרחי קיימים הבדלים מובהקים בין גברים לנשים:
* גיל הנישואין החוקי לנערות נמוך מזה של נערים
* בנות זכאיות בדרך כלל לחלק ירושה קטן מזה של בנים
* בעדויות מסוימות ניתנת לעדות אישה משקל משפטי שונה מזה של עדות גבר
* לנשים קיימות מגבלות בתחומי גירושין, משמורת, נסיעה לחו"ל ותעסוקה

נשים אינן רשאיות לשמש כשופטות בעלות סמכות מלאה, אף כי יש המועסקות בתפקידי ייעוץ משפטי או חקירה.

## חינוך
החינוך מילא תפקיד מרכזי בשיפור מעמדן של נשים באיראן ומאז המאה ה-20 חלה עלייה מתמשכת בשיעורי האוריינות ובהשתלבות נשים במערכת החינוך.

במהלך השנים הפכו נשים לחלק משמעותי ואף דומיננטי באוניברסיטאות באיראן. בתחומים מסוימים, ובהם מדעים והנדסה, שיעור הסטודנטיות היה מהגבוהים בעולם.

לצד זאת, מערכת החינוך באיראן ממשיכה לשקף גם תפיסות מגדריות מסורתיות ולעיתים מנתבת נשים למקצועות הנחשבים "נשיים" יותר.

## תעסוקה וכלכלה
למרות העלייה ברמת ההשכלה, שיעור ההשתתפות של נשים בשוק העבודה באיראן נותר נמוך יחסית ונשים מועסקות בעיקר בתחומי ההוראה, הבריאות, המינהל והשירותים.

החוק האיראני מאפשר במקרים מסוימים לבעל למנוע מאשתו לעבוד אם העבודה נתפסת כפוגעת באינטרסים של המשפחה. בנוסף, אפליה בהעסקה, בקידום ובשכר מוסיפה להוות מכשול.

עם זאת, בשנים האחרונות ניכרת עלייה ביזמות נשית ובהשתלבות נשים במקצועות אקדמיים וטכנולוגיים.

## פוליטיקה וציבור
נשים באיראן קיבלו זכות בחירה בשנת 1963 ומאז כיהנו נשים בפרלמנט, בממשלה ובתפקידים ציבוריים שונים, אם כי ייצוגן נותר מוגבל.

במהלך השנים פעלו באיראן גם ארגונים פוליטיים וחברתיים של נשים, הן מן המחנה השמרני והן מן המחנה הרפורמיסטי.

## מחאה וזכויות נשים
הלבוש הנשי באיראן הפך לנושא פוליטי, חברתי ותרבותי מרכזי ומאז שנות ה-80 חלה חובת כיסוי ראש לנשים במרחב הציבורי, אך בפועל רבות מהן מבטאות באמצעות לבושן עמדות של זהות, התנגדות או התאמה חלקית לדרישות החוק.

מאבק הנשים באיראן הוא אחד המוקדים הבולטים של החברה האזרחית במדינה ולאורך השנים נאבקו נשים נגד אפליה חוקית, נגד כפיית לבוש, ולמען חופש אישי ושוויון אזרחי.

המחאה נגד החיג'אב הכפוי הפכה לסמל מרכזי, במיוחד לאחר מותה של מהסא אמיני בשנת 2022, שנעצרה בידי משטרת המוסר ומותה הוביל לגל מחאות רחב באיראן ובעולם תחת הסיסמה אישה, חיים, חירות.

## ראו גם
* מחאת החיג'אב באיראן
* פרשת מותה של נדא אגא-סולטאן
* זכויות האדם באיראן
* פרשת מותה של ארמיטה גרוואנד

## קישורים חיצוניים

* 
* 
* מאמרים על האישה האיראנית, באתר המרכז האקדמי שלם
* 

## הערות שוליים

קטגוריה:נשים באסלאם
קטגוריה:איראן: מעמד האישה